રાજય સરકારનો મહત્‍વાકાંક્ષી નિર્ણય ગ્રામ્‍ય સ્‍તરે વિવિધ સેવાઓ સત્‍વરે પૂરી પાડવા ગ્રામ પંચાયત દીઠ સ્‍વતંત્ર તલાટી કમ મંત્રીની નિમણુંકો અપાશેઃ નાયબ મુખ્‍યમંત્રીશ્રી નીતિનભાઇ પટેલ *************• મહેસુલી તલાટી અને પંચાયત તલાટી કમ મંત્રીની કામગીરીનું એકત્રીકરણ કરાશે. • ગ્રામ્‍ય સ્‍તરે મહેસુલી કામગીરીની સેવાઓ ઉપલબ્‍ધ થતાં નાગરિકોના સમયની બચત થશે. • સર્કલ ઇન્‍સ્‍પેકટરની જગ્‍યાઓ વિસ્‍તરણ અધિકારી (પંચાયત) તરીકે અપગ્રેડ કરાશેઃ ૨૮૦૦ ના ગ્રેડ-પે મળશે. *************નાયબ મુખ્‍યમંત્રીશ્રી નીતિનભાઇ પટેલે જણાવ્‍યુ છે કે, રાજયના નાગરિકોને રાજય સરકારની અનેકવિધ કલ્‍યાણકારી યોજનાઓ તથા મહેસુલી કામગીરી સત્‍વરે ગ્રામ્‍ય સ્‍તરે મળી રહે તે માટે ગ્રામ પંચાયત દીઠ સ્‍વતંત્ર તલાટી કમ મંત્રીની સેવાઓ ઉપલબ્‍ધ કરાવવાનો મહત્‍વનો નિર્ણય રાજય સરકારે કર્યો છે. જેના કારણે ગ્રામ જનોને વિવિધ કામો માટે સરળતા રહેશે અને સમયની બચતની સાથે સાથે એક જ જગ્‍યાએથી સરકારી સેવાઓના લાભો ઉપલબ્‍ધ થશે. નાયબ મુખ્‍યમંત્રીશ્રીએ ઉમેર્યુ હતુ કે, રાજયના નાગરિકોને ઘર આંગણે જ સરકારી સેવાઓના લાભો સત્‍વરે મળી રહે તે માટે મુખ્‍યમંત્રીશ્રી વિજયભાઇ રૂપાણીએ એક વર્ષના ટુંકાગાળામાં ૩૫૦ થી વધુ જનહિતકારી નીતિ વિષયક નિર્ણયો લઇને સુવિધાઓનો વ્‍યાપ વધાર્યો છે. જેને પરિણામે નાગરિકોને લાભો મળતા થયા છે. ગ્રામ્‍ય સ્‍તરે આ સુવિધાઓ પુરી પાડવા લેવાયેલ આ નિર્ણયને કારણે શક્ય હોય ત્યાં સુધી દરેક ગ્રામ પંચાયત માટે એક તલાટી કમ મંત્રીની સેવાની ફાળવણી કરવામાં આવશે. જે તલાટી કમ મંત્રી ગ્રામ પંચાયતની કામગીરી ઉપરાંત મહેસૂલી કામગીરી કરશે. ગ્રામ્ય જનોને વિવિધ કામગીરી સ્થાનીક ગ્રામ્ય પંચાયત કક્ષાએ જ ઉપલબ્ધ થશે. પંચાયત તથા મહેસૂલી કામગીરી માટે જુદા જુદા બે કર્મચારીઓ ને બદલે એક જ કર્મચારીના સંપર્કથી સેવાઓની ઉપલબ્ધી થશે. નાયબ મુખ્‍યમંત્રીશ્રીએ ઉમેર્યુ હતુ કે, પંચાયત વિભાગમાં કુલ-૧૧૮૧૦ તલાટીઓની જગ્‍યાઓ મંજુર થયેલ છે. મહેસુલ વિભાગનાં ૪૧૯૯ તલાટીની જગ્યાઓ પૈકી અંદાજે ૬૫૦ જેટલી કસબા તલાટીની (શહેરી વિસ્તારનાં તલાટી) જગ્યાઓ બાદ કરી બાકીની જગ્યાઓ પંચાયત વિભાગ હસ્તક તબદિલ કરવાનો નિર્ણય કરાયો છે. જેના કારણે પંચાયત વિભાગમાં ગ્રામ પંચાયત દીઠ તલાટી કમ મંત્રીની જગ્યાઓ ઉપલબ્‍ધ થશે. રાજયમાં ફરજ બજાવતાં મહેસુલી તલાટીઓ પૈકી કસબામાં ફરજ બજાવતાં અંદાજે ૬૫૦ તલાટી ચાલુ રાખી બાકીનાં મહેસુલી તલાટીઓને પંચાયત વિભાગમાં પ્રતિનિયુક્તિ ઉપર મુકવામાં આવે. મહેસુલી તલાટીની નોકરીની શરતોમાં કોઇ ફેરફાર કરવાનો રહેશે નહીં. જેને કારણે અન્ય મહેસુલી તલાટીઓને અન્યાય થવાની કોઇ શક્યતા નથી. રાજ્યમાં ૧૪૨૬૫ ગ્રામ પંચાયતો છે. દરેક ગ્રામ પંચાયતે પંચાયત દીઠ એક તલાટી કમ મંત્રી હોવો આદર્શ પરિસ્થીતી છે. નાયબ મુખ્‍યમંત્રીશ્રીએ ઉમેર્યુ હતુ કે, રાજય તલાટી કમ મંત્રીશ્રી પંચાયત એસોસીએશનની માંગણીને ધ્‍યાનમાં રાખીને બીજો એક અગત્‍યનો નિર્ણય કર્યો છે તલાટી કમ મંત્રી સંવર્ગ તથા મહેસુલી તલાટી સંવર્ગ વચ્‍ચે બઢતીના પગારની વિસંગતતા દૂર કરીને સર્કલ ઇન્‍પેકટરની જગ્‍યાઓ વિસ્‍તરણ અધિકારી પંચાયત તરીકે અપગ્રેડ કરવાનો પણ મહત્‍વનો નિર્ણય રાજય સરકારે કર્યો છે. સર્કલ ઇસ્પેક્ટરની રૂ.૫૨૦૦-૨૦૨૦૦ ગ્રેડ પે ૨૪૦૦ની જગ્યાઓને વિસ્તરણ અધિકારી (પંચાયત)પગાર ધોરણ રૂ.૫૨૦૦-૨૦૨૦૦ ગ્રેડ પે ૨૮૦૦ માં તા.૦૧-૦૧-૨૦૧૬ ની અસરથી મર્જ કરવામાં આવશે. રાજયના અંદાજે ૧૦૦૦ તલાટી કમ મંત્રીઓને ફાયદો થશે. ************